b'\n_START_ARTICLE_\nAlenka Rebula Tuta\n_START_SECTION_\n\xc5\xbdivljenjepis\n_START_PARAGRAPH_\nAlenka Rebula se je rodila o\xc4\x8detu Alojzu Rebuli in materi Zori Tav\xc4\x8dar. Maturirala je na klasi\xc4\x8dnem liceju \xc2\xbbF. Pre\xc5\xa1eren\xc2\xab\xc2\xa0v Trstu, v Italiji in leta 1978 zaklju\xc4\x8dila \xc5\xa1tudij filozofije na psiholo\xc5\xa1ki smeri leposlovne fakultete tr\xc5\xbea\xc5\xa1ke univerze. Po diplomi je delovala kot psihologinja, trenutno pa pou\xc4\x8duje dru\xc5\xbebene vede na dru\xc5\xbeboslovnem liceju \xc2\xbbA. M. Slom\xc5\xa1ek\xc2\xab\xc2\xa0v Trstu. Junija 1975 se je poro\xc4\x8dila s publicistom, radijskim urednikom in re\xc5\xbeiserjem Igorjem Tuto in ima tri otroke.\n_START_SECTION_\nDelo\n_START_PARAGRAPH_\nUkvarja se prete\xc5\xbeno z globinsko psihologijo ter z vpra\xc5\xa1anji vzgoje in izobra\xc5\xbeevanja, samovzgoje in dru\xc5\xbebene kritike. _NEWLINE_Leta 1999 je izdala knjigo Globine, ki so nas rodile. Gre za prvo delo v slovenskem kulturnem prostoru, ki se otro\xc5\xa1tva ne loteva z odtujenim analiti\xc4\x8dnim aparatom psihologije, pa\xc4\x8d pa se mu posve\xc4\x8da, s senzibilnostostjo do otrokovega do\xc5\xbeivljajskega sveta, izklju\xc4\x8dno z vidika do\xc5\xbeivljanja otroka od novorojen\xc4\x8dka dalje. Delo je leta 2009 do\xc5\xbeivelo ponatis ._NEWLINE_Leta 2007 je izdala uspe\xc5\xa1nico-priro\xc4\x8dnik za samovzgojo Blagor \xc5\xbeenskam. Redno vodi te\xc4\x8daje in ima predavanja v Sloveniji in Avstriji. _NEWLINE_O samovzgoji pravi: \xc2\xbbKlju\xc4\x8dno vpra\xc5\xa1anje kulture je po mojem mnenju ozave\xc5\xa1\xc4\x8denje odnosa do otro\xc5\xa1tva, iz katerega raste osebna in skupna usoda. Samovzgoja odraslih pa je bistvenega pomena za civilizacijski premik od kulture duhovnega pomanjkanja in nasilja do kulture miru in duhovnega blagostanja.\xc2\xab\xc2\xa0(vir: Enciklopedija Slovenije)_NEWLINE_V letu 2010 je bil posnet dokumentarni film "Otro\xc5\xa1tvo" o pomenu in aktualnosti dela "Globine, ki so nas rodile" in dela njene soimenjakinje Alenke Puhar "Prvotno besedilo \xc5\xbeivljenja".'